VSL sklep I Cp 1172/99
Datum: 2000-01-05T01:00:00.000+01:00
ecli: ECLI:SI:VSLJ:2000:I.CP.1172.99
sodisce: Višje sodišče v Ljubljani
oddelek: Civilni oddelek
institut: pravdni stroški
jedro: Prva vloga tožnika po vloženem ugovoru zoper sklep o izvršbi, v kateri odgovarja na navedbe dolžnika v ugovoru, je potrebna in je zato tožnik upravičen do povrnitve stroškov za njeno sestavo.

 
zveza: ZIP člen 155,  155/1,  155,  155/1.

## Jedro

Prva vloga tožnika po vloženem ugovoru zoper sklep o izvršbi, v kateri odgovarja na navedbe dolžnika v ugovoru, je potrebna in je zato tožnik upravičen do povrnitve stroškov za njeno sestavo.

## Izrek

Pritožbi se ugodi in se sklep o nadaljnjih stroških spremeni tako, da je tožena stranka dolžna tožeči stranki plačati poleg že priznanih nadaljnjih pravdnih stroškov v znesku 9.817,50 SIT s pripadki še znesek 13.110,00 SIT nadaljnjih pravdnih stroškov z zakonskimi zamudnimi obrestmi od 1.3.1999 dalje do plačila, v 15 dneh.

Tožena stranka je dolžna tožeči stranki povrniti 11.425,00 SIT pritožbenih stroškov z zakonskimi zamudnimi obrestmi od 5.1.2000 dalje do plačila, v 15 dneh.

## Obrazložitev

S sodbo je sodišče prve stopnje vzdržalo v veljavi sklep o izvršbi z dne 7.5.1996 in toženi stranki naložilo, da je dolžna tožeči stranki povrniti 9.817,50 SIT nadaljnjih pravdnih stroškov z zakonskimi zamudnimi obrestmi od dne izdaje sodbe sodišča prve stopnje dalje.

Zoper odločitev o nadaljnjih pravdnih stroških je vložila pritožbo tožeča stranka iz razloga zmotne uporabe materialnega prava, v kateri predlaga, da se sklep o nadaljnih pravdnih stroških spremeni tako, da se tožeči stranki priznajo nadaljnji pravdni stroški v skupni višini 22.927,50 SIT. V pritožbi graja stališče sodišča prve stopnje, ki tožeči stranki ni priznalo povrnitve stroškov za pripravljalno vlogo z dne 17.2.1999 (pravilno 17.12.1998).

Pritožba je utemeljena.

Pritožba utemeljeno navaja, da je tožeča stranka v pripravljalni vlogi z dne 17.12.1998 odgovarjala na navedbe tožene stranke v ugovoru zoper sklep o izvršbi in postavila podredni tožbeni zahtevek.

Pripravljalno vlogo tožeče stranke z dne 17.12.1998 je zato opredeliti kot potrebno (gre za prvo pripravljalno vlogo tožeče stranke po vloženem ugovoru tožene stranke) in je tožeča stranka zato upravičena do povrnitve stroškov nastalih v zvezi z njeno sestavo (1. odst. 155. čl. Zakona o pravdnem postopku - ZPP/77).

Tožeča stranka je upravičena do povrnitve naslednjih nadaljnih pravdnih stroškov (154. čl. ZPP v zvezi s 155. čl. ZPP): 5.700,00 SIT takse za sodbo (taksa za sodbo znaša 9.000,00 SIT, zmanjšana za takso za sklep o izvršbi 3.300,00 SIT, tarifna št. 2 točka 5e), 100 odvetniških točk za sestavo pripravljalne vloge z dne 17.12.1998, 50 odvetniških točk za pristop na narok dne 1.3.1999, 50 odvetniških točk za prejem sodbe in poročilo stranki, 10 odvetniških točk za poročilo substituta in 4,2 točke za materialne stroške, skupno 214,2 točke po vrednosti 87,4 SIT za eno točko, kar znese 18.721,00 SIT, skupno 24.421,00 SIT. Pritožbeno sodišče je zato pritožbi tožeče stranke ugodilo in sklep o nadaljnjih pravdnih stroških spremenilo tako, da je toženi stranki naložilo, da je tožeči stranki poleg že priznanih nadaljnjih pravdnih stroškov dolžna povrniti še 13.110,00 SIT nadaljnjih pravdnih stroškov z zakonskimi zamudnimi obrestmi od dneva sodbe sodišča prve stopnje do plačila.

Tožeča stranka je s pritožba uspela, zato ji mora tožena stranka povrniti potrebne pritožbene stroške (166. čl. ZPP v zvezi 154. čl. ZPP), ki jih je pritožbeno sodišče odmerilo v skupni višini 11.425,00 SIT (10.925 SIT za sestavo pritožbe in 500,00 SIT za administrativne stroške).